ตลาดหุ้นเอเชียผันผวน วิตกเศรษฐกิจโลกชะลอตัวหลังดัชนีความเชื่อมั่นผู้บริโภคสหรัฐฯต่ำคาด
ตลาดหุ้นเอเชียผันผวน วิตกเศรษฐกิจโลกชะลอตัวหลังดัชนีความเชื่อมั่นผู้บริโภคสหรัฐฯต่ำคาด
27 มี.ค. 2562

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ เนื่องจากนักลงทุนยังคงวิตกกังวลเกี่ยวกับการชะลอตัวของเศรษฐกิจโลก
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,353.61 จุด ลดลง 74.78 จุด, -0.35%
ดัชนี SSE Composite ตลาดหุ้นจีนเปิดวันนี้ที่ 3,012.26 จุด เพิ่มขึ้น 15.16 จุด, +0.51%
ดัชนี HSI ตลาดหุ้นฮ่องกงเปิดวันนี้ที่ 28,564.71 จุด ลดลง 2.20 จุด, -0.01%
ดัชนี TAIEX ตลาดหุ้นไต้หวันเปิดวันนี้ที่ 10,542.68 จุด ลดลง 16.52 จุด, -0.16%
ดัชนี KOSPI ตลาดหุ้นเกาหลีใต้เปิดวันนี้ที่ 2,147.19 จุด ลดลง 1.61 จุด, -0.07%
ดัชนี FTSE STI ตลาดหุ้นสิงคโปร์เปิดวันนี้ที่ 3,195.69 จุด ลดลง 4.59 จุด, -0.14%
ดัชนี FBMKLCI ตลาดหุ้นมาเลเซียเปิดวันนี้ที่ 1,649.17 จุด ลดลง 0.77 จุด, -0.05%
ด้านผลสำรวจของ Conference Board ระบุว่า ดัชนีความเชื่อมั่นผู้บริโภคสหรัฐร่วงลงสู่ระดับ 124.1 ในเดือนมี.ค. จากระดับ 131.4 ในเดือนก.พ. และต่ำกว่าตัวเลขคาดการณ์ของนักวิเคราะห์ที่ระดับ 133
ขณะที่กระทรวงพาณิชย์สหรัฐเปิดเผยว่า ตัวเลขการเริ่มต้นสร้างบ้านร่วงลง 8.7% ในเดือนก.พ. เมื่อเทียบรายเดือน สู่ระดับ 1.162 ล้านยูนิต แตะระดับต่ำสุดในรอบ 8 เดือน
นอกจากนี้ นักลงทุนยังคงจับตาการเจรจาการค้าระหว่างสหรัฐกับจีนในสัปดาห์นี้ โดยคณะผู้แทนการค้าสหรัฐ ซึ่งนำโดยนายโรเบิร์ต ไลท์ไฮเซอร์ ผู้แทนการค้าสหรัฐ และนายสตีเวน มนูชิน รมว.คลังสหรัฐ จะเดินทางเยือนกรุงปักกิ่งของจีนในวันที่ 28-29 มี.ค.นี้ เพื่อเจรจากับนายหลิว เหอ รองนายกรัฐมนตรีจีน โดยการเจรจาการค้าระหว่างสหรัฐและจีนกำลังอยู่ในขั้นตอนสุดท้ายแล้ว ซึ่งทั้งสองฝ่ายมีเป้าหมายที่จะบรรลุข้อตกลงการค้าภายในสิ้นเดือนเม.ย.